Συρία: Διασώστες του Ερυθρού Σταυρού επιχείρησαν να απεγκλωβίσουν τραυματίες
σήμερα θα πραγματοποιηθεί έκτακτη συνεδρίαση του Συμβουλίου Ανθρωπίνων Δικαιωμάτων των ΗΕ
Η Διεθνής Επιτροπή του Ερυθρού Σταυρού ανακοίνωσε ότι διασωστικές ομάδες απεγκλώβισαν αρκετά άτομα από γειτονιά της πόλης Χομς στη Συρία, που πολιορκούνταν από τις κυβερνητικές δυνάμεις, αλλά απέτυχαν να διασώσουν ομάδα δημοσιογράφων δυτικών χωρών που έχουν παγιδευτεί στην περιοχή. Εκπρόσωπος του Ερυθρού Σταυρού από την Γενεύη ανέφερε ότι ασθενοφόρα του συριακού τμήματος της αραβικής οργάνωσης Ερυθρά Ημισέληνος κατάφεραν να μπουν στην συνοικία Μπάμπα Αμρ την Δευτέρα και να απεγκλωβίσουν τρεις τραυματίες. Όπως είπε, οι διασώστες δεν μπόρεσαν να απομακρύνουν τους δημοσιογράφους, δύο από τους οποίους είναι τραυματίες, επίσης δεν μπόρεσαν να μεταφέρουν τις σωρούς των δύο δημοσιογράφων που έχασαν τη ζωή τους την περασμένη εβδομάδα. Ο Ερυθρός Σταυρός διαπραγματεύεται με την συριακή κυβέρνηση και τους αντάρτες για αρκετές ημέρες, ώστε να διασφαλίσει πρόσβαση στην Μπάμπα Αμρ, όπου ακτιβιστές αναφέρουν σημαντικές ελλείψεις σε τρόφιμα, νερό και φάρμακα, μετά από τρεις εβδομάδες βομβαρδισμών από τις κυβερνητικές δυνάμεις. Το Συμβούλιο Ανθρωπίνων δικαιωμάτων των ΗΕ συνεδριάζει εκτάκτως σήμερα στην Γενεύη για την κρίση στη Συρία. Το ειδησεογραφικό πρακτορείο Associated Press έχει εξασφαλίσει σχέδιο ψηφίσματος του Συμβουλίου που κάνει έκκληση στην συριακή κυβέρνηση να σταματήσει τις επιθέσεις εναντίον πολιτών και καταδικάζει την Δαμασκό για «διευρυμένη και συστηματική καταπάτηση των ανθρωπίνων δικαιωμάτων και θεμελιωδών ελευθεριών». Την Δευτέρα, ακτιβιστές ανέφεραν ότι οι συριακές δυνάμεις ασφάλειας σκότωσαν 10 άτομα, ενώ η κυβέρνηση ανακοίνωνε πως οι ψηφοφόροι ενέκριναν το νέο σύνταγμα, το οποίο οι ηγέτες της Συρίας παρουσιάζουν ως πρώτο βήμα προς την εκδημοκρατικοποίηση της χώρας. Το Παρατηρητήριο για τα Ανθρώπινα Δικαιώματα στη Συρία ανέφερε ότι οι περισσότερες απώλειες σημειώθηκαν κατά τους πρόσφατους βομβαρδισμούς στην σουνιτική γειτονιά της πόλης Χομς, η οποία δέχεται επιθέσεις τις τελευταίες τρεις εβδομάδες. Τουλάχιστον 40 άνθρωποι έχασαν την ζωή τους σε βίαιες συμπλοκές σε ολόκληρη τη χώρα από την Κυριακή. Ο Υπουργός Εσωτερικών της Συρίας ανακοίνωσε ότι το 90% των ψηφοφόρων ενέκριναν το νέο σύνταγμα σε δημοψήφισμα που πραγματοποιήθηκε την Κυριακή παρά το μποϊκοτάζ από μέρους της αντιπολίτευσης. Ο Υπουργός Εσωτερικών Μοχάμεντ αλ Σάρ ανέφερε ότι συμμετοχή στην ψηφοφορία ανήλθε στο 57,4% των εγγεγραμμένων ψηφοφόρων που σημαίνει ότι ψήφισαν σχεδόν 8,4 εκατομμύρια άτομα. Το νέο σύνταγμα θα εισαγάγει ένα πολυκομματικό σύστημα στη Συρία, η οποία κυβερνάται από το κόμμα Μπάαθ από το 1963, ενώ παράλληλα θέτει όρια στην προεδρική θητεία. Αλλά ακόμα και αν εφαρμοστεί το νέο σύνταγμα ο Πρόεδρος Άσσαντ παραμένει ο ισχυρότερος αξιωματούχος της χώρας. Οι δυνάμεις της αντιπολίτευσης υποστηρίζουν ότι η μόνη αποδεκτή λύση στην συριακή κρίση είναι η αποχώρηση του Μπασάρ Αλ Άσσαντ.